MAJOR พุ่ง 3% โบรกฯแนะซื้อเป้า 31 บ. ลุ้นกำไรไตรมาส 4 โตสนั่น พ่วงปันผลแจ่ม
MAJOR พุ่ง 3% โบรกฯแนะซื้อเป้า 31 บ. ชูหุ้นท็อปพิค ลุ้นกำไรไตรมาส 4 โตสนั่น พ่วงปันผลแจ่ม ล่าสุด ณ เวลา 11.04 น. อยู่ที่ 21.90 บาท บวก 0.70 บาท หรือ 3.30% สูงสุดที่ 21.90 บาท ต่ำสุดที่ 21.30 บาท ด้วยมูลค่าซื้อขาย 26.92 ล้านบาท
22 ม.ค. 2562

ผู้สื่อข่าวรายงานว่า ราคาหุ้น บริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR ล่าสุด ณ เวลา 11.04 น. อยู่ที่ 21.90 บาท บวก 0.70 บาท หรือ 3.30% สูงสุดที่ 21.90 บาท ต่ำสุดที่ 21.30 บาท ด้วยมูลค่าซื้อขาย 26.92 ล้านบาท

ทั้งนี้ บล.แลนด์ แอนด์ เฮ้าส์ ระบุในบทวิเคราะห์ แนะนำ “ซื้อ” MAJOR ราคาเป้าหมาย 31 บาท/หุ้น และเลือกเป็น Top Pick กลุ่ม ผลตอบแทนเงินปันผลสูงเฉลี่ย 6% ต่อปี และจากกำไรงวดไตรมาส 4/61 ที่โดดเด่นเพิ่มขึ้น 20.4% เทียบจากปีกไตรมาสก่อน และ 232.1%เทียบจากปีก่อน เป็นผลจากรายได้จากขายตั๋ว เครื่องดื่ม และป๊อบคอร์นเติบโตถึง 25% เทียบจากไตรมาสก่อน และ 50% เทียบจากปีก่อนดีเกินคาด
โดยภาพยนตร์ที่ทำรายได้เฉพาะโรงในเครือ MAJOR สูงสุด 4 อันดับแรก คือ นาคี 2  290 ล้านบาท  Aquaman  280 ล้านบาท VENOM 160 ล้านบาท และ Fantastic Beast 2 150 ล้านบาท บวกกับบริษัทย่อย MPIC มีกำไรที่ดีขึ้นชัดเจน จากการเป็นตัวแทนจำหน่าย นาคี 2 ในไทยและ CLMV และจากภาพยนตร์ที่สร้างเอง หอแต๋วแตก และขุนบันลือ สามารถหักล้างรายได้โฆษณาที่ยังลดลง 10% เทียบจากปีก่อน
ทั้งนี้เนื่องจากเป็นช่วงอยู่ระหว่างการต่อสัญญาโฆษณา แต่รายได้โฆษณายังเติบโต 15% เทียบจากปีก่อน เพราะโรงภาพยนตร์ที่ ICON CINECONIC ได้ Naming Sponsors แล้ว 4 ราย คือ GSB, TOYOTA, การบินไทย และ CMC (เจ้าพระยามหานคร) รวมรายได้ราวปีละ 70 ล้านบาท ซึ่งเริ่มรับรู้ตั้งแต่ต้น ธ.ค. 2561 ผลบวกดังกล่าวข้างต้นคาดจะช่วยให้กำไรสุทธิทั้งปี 2561 เติบโต 6.7%  ขณะกำไรปกติทั้งปี 2561 เติบโตไม่ต่ำกว่า 21.3%
ส่วนรายได้ค่าโฆษณาจะกลับมาเติบโตอีกครั้งตั้งแต่ งวดไตรมาส 1/62 โดยโฆษณาที่มีปัญหา 3 รายตั้งแต่ไตรมาส 1/61 ในงวดไตรมาส 1/62 จะสามารถเริ่มรับรู้รายได้แล้วทั้งหมด คือ Naming Sponsor 2 ราย ที่ พารากอน คือ Bangkok Airways หยุดต่อสัญญา เปลี่ยนมาเป็น Honda แทน และกรุงไทย ต่อสัญญาเรียบร้อยแล้ว และ Sponsor หลักอีเวนต์ เบียร์ช้าง ได้ต่อสัญญาเสร็จเรียบร้อยเช่นกัน นอกจากนี้ โรงภาพยนตร์ที่ ICONSIAM สามารถรับรู้ค่าโฆษณาเต็มไตรมาส และยังมี Sponsor รายเล็ก เข้ามาเพิ่มอีก 2 ราย อาทิ โคโดโม คาดจะรับรู้รายได้เพิ่มอีก 10 ล้านบาทต่อปี
สำหรับปี 2562 ปรับกลยุทธ์การขายโฆษณา และภาพยนตร์ไทยหนุนรายได้ปี 2562 เติบโตดีขึ้น นอกจากจุดเด่นที่รับรู้รายได้จากการเปิดโรงหนังที่ ICONSIAM เต็มปี MAJOR ยังมีแผนเปิดโรงหนังในต่างจังหวัดอีก 40 โรงโดยเน้นเปิดที่ Tesco Lotus และ BIGC สาขาละ 2 โรง เน้นฉายภาพยนตร์ไทย ซึ่งมีกระแสความนิยมในต่างจังหวัดดีมาก
อีกทั้งจะปรับกลยุทธ์การขายโฆษณาจากเดิมขายโดยตรงให้เจ้าของสินค้า 70% และผ่านเอเจนซี่ 30% โดยจะเพิ่มสัดส่วนขายผ่านเอเจนซี่เป็น 50% เพราะ MAJOR ยังไม่มีศักยภาพเพียงพอที่จะขายโฆษณาตามโรงภาพยนตร์ในต่างจังหวัด กลยุทธ์ดังกล่าวคาดจะหนุนให้รายได้ค่าโฆษณาในปี 2562 เติบโตดีขึ้น อีกทั้งโปรแกรมหนังที่เข้าฉายในปี 2562 มีภาพยนตร์ฟอร์มยักษ์จำนวนมาก คาดจะช่วยให้กำไรปกติของ MAJOR ในปี 2562 เติบโตราว 10%